钦定古今图书集成/方舆汇编/职方典/第1422卷 > 思恩府古迹考 府志
## 钦定古今图书集成/方舆汇编/职方典/第1422卷 > 思恩府古迹考 府志

本府

思恩土州旧城　：在秦城山内。四围皆山，环列如城，缺处以砖石补筑。开四门，皆有壕堑。城内八峰，天然险峻，即今旧城土司之城也。

思恩府旧城　：在府北四十里乔利地方。周围皆山包，岩险为城，峭壁攒丛如处戈矛剑戟中属白山土司地方。

飞来寺　在府东四十里大明山中。见《皇舆考》。

今不知所在

南郭溪桥　南门外。双溪合流，石梁高跨两岸，竹木扶疏，三石参差如画。桥北有古榕二株，夹道盘旋，俨如门户，绿阴苍蔼，樾荫数亩。盛暑憩此，凉气飒然如秋。

宝珠池沼　南关外，有池方数十亩，中有一台，广数丈，水环台外，如珠浴波心。此“宝珠” 之命名也。台上建有小亭，亭畔古松一株，势甚磊落。松侧有木棉一本，当春花开放，丹色满枝，与苍松映对，有如秋山之观。枫叶下则架木为桥，以通游屐。景虽不大，布置天然，登斯亭而抚长松，亦可以寄啸歌矣。

狮岩幽邃

九司霜降　。每岁霜降，九土司带领土兵出哨，齐至教场，祭旗操演。蛮兵结队，装束各异，或皮铠兜鍪，络以长缨；或毡笠绒衣，结束大带；或彩缯缠头以别伍；或画衣饰甲以分营。金鼓喧阗，旗旛焜耀。操毕，各领牛酒，依方位札队，席地杂沓而饮。是日商贾辐辏，远近毕集，各就教场贸易，竟日方散。边境荒凉，终岁仅有此日可观。凤凰饮河　，府治形如凤凰。登北山下瞰河曲，两沙如张翼。城南地狭，屈曲如项。至水月庵前，为凤凰首，下饮于河府东门，名“鸣凤。” 又门外有山曰“朝天岭” ，凤凰饮河，不益信乎？

《玉印仙龟　》即玉印山。

《秀峰月朗　》即独秀山，在乔利旧城。孤峰千仞，突起平地。当月上中宵，恍疑玉兔之挂薜萝间也。

红江刳济　即红水河。当春夏之交，红水涨发，河阔百馀丈，赤浪颓激，奇险非常。河无巨舟，汉人至其地，多不敢渡，惟夷人以刳木为渡，常汨没波浪中，无恐也。

武缘县

乐昌县　在县苏村。唐晋兴县。宋初置，景祐中，省入武缘。见《一统志》。

封陵县　在县南境，唐乾元后，开山洞置。宋开宝中省，见《一统志》。

永宁县　在永宁北仓

朱砂驿旧址　在县城南门外，今南庠社学地。黄桐驿旧址　在《止戈三图》黄桐村。

高井寨巡检司　在永宁《七图》。

分守道署址　在县南街，正统二年设，今圮。分巡道署址　在县南门，正统二年设，今圮。河泊所旧址　在县西门外，洪武十四年设，今圮。

修文书院　在县东。知县刘浩建，万历八年废所前市　。宋天圣九年设，明嘉靖二十九年废。侬智高营垒　，一在暗山顶，一在紫岭上，皆在本县地方。林木阴蔼，石磊攒聚，人游其地，凛凛有杀伐之气。

朝天岩　在县西四十里。石壁有古题六大字，至今墨迹犹存。详见《山川》仙女洞下。

瑞莲亭　在县旧学址池中。

筹边楼　在城东，景泰二年建。

马跑泉　在县南二十五里天井岭上。相传，侬智高昆仑之败，西奔至此，人马俱渴，马跑石，高拔剑穿之，水出得济。今剑痕迹尚存云。

发金井　在县南二十里紫金岭上。相传昔有发井，得古遗金者。

明山叠翠　，即大明山。在县东八十里，与上林县抵界。高数百丈，袤三百里，为武缘诸山之最。上有风穴，有庙，甚灵应，又名镆鎁山。《一统志》云：“昔人得古剑于此，因名。”

灵水澄清　即灵犀水，在县南二里。江底平石，源泉涌沸，夏月江水涨潦混浊，此独清澈，日光薄射，五色晶荧，上有真武庙，祈祷辄应。《一统志》云：“昔有犀出水岸，顶有光彩。”

伊岭丹炉　，即伊岭山，在县南三十里。《乐昌一图》：“有村墟，上有岩，极深邃。宋嘉定间，周师庆结庵修炼，坐化岩中有古刻诗像铭，后赞，人名其岩曰望仙岩。”

西江石鼓　，即西江，在县西门外。源出大名山，流抵西门，绕五海会。南流出宣化大江，水中有石鼓，传云“击之致风雨。”

三潮泉水　，即“三潮水” ，在县西一百三十里，出南山，前有庙水，一日潮汐者三。

六“字仙岩　” 即“仙女洞” ，在县西。

罗坡龙窟　即罗坡潭。在县东四十里，深不可测。土官岑瑛砌石城，立庙其上。

西隆州　西林县　白山土司　，《古迹》俱无考。兴隆土司

旗山　在司东五里。上有《罗隐仙迹》，刻“旗山带水” 四字。

七首山　，在司西六十里。高岭峭壁，起㐲七峰，似七人首。相传古姊妺七人学仙于此中，冲举而去。

定罗土司

岑瑛城　，一在下旺土司，一在本司。按《司志》：在司治东，距司二十里。相传明正统年间，土官岑瑛有神术，夜役阴兵，垒石为城，至今如故。但内无人居，止有一庙，甚为灵显。城亦无名，以瑛所筑，人即呼为岑瑛城。

感土山　在司东二十里。秀丽清幽，中有岩穴。明正统年间，土官岑瑛洗石，刻“镇安” 二字于上，若有风雨。其顶先有云起，故逢亢旱，人皆仰之。按《司志》：即感山石燕。山中有石燕，风雨则飞舞翱翔，晴明则堕而为石。

那马土司

周鹿石城　即那马土司城。明正统间，土官岑瑛有神术，行兵屯营，夜役阴兵。垒石城一座，周围七十丈。相传岑瑛围猎守鹿于此，因以得名。土音讹“守” 为“周” ，故遂名“周鹿” 云。

旧城土司，《古迹》无考。

都阳土司

强山　在司南一百二十里。峰峦高耸，下有石岩。相传罗隐曾隐于此，题刻“顺山隐岩” 四大字。石槽遗迹，今尚宛然。

旦山　在司东北十五里。山下有洞，虚敞清幽，怪石林立，状类人物，兼有石笋、石座等异物。昔有樵者遇神人于此，端拱对语，须臾不见，至今遗迹尚存。远望婷婷独立，如梨园中唱旦之伫立优场，故俗名“旦山。”

古零土司

古零堡　在司治左劳山下。不知建自何时。相传古设堡于此地。今遗趾犹存，尚堪模拟。金刚寨　在司治右。瓦屋数楹，在于虎头山背。相传为昔年思恩土州官岑瑛垒石所创。虽历沧桑不颓，故至今岿然独存，如有神护。

安定土司

砦油山　在安定司西北二十五里，山势崔嵬，摩汉干霄，旁有石磴嵚崎，可梯而上。好事牧儿登其巅者在往见有署宇台榭，城门启闭在依稀间。内列金银器具，辉煌心目。稍萌觊觎窃撄之念，则阴霾四起，雷雨交作，凛然不敢仰视，匍匐而下，天气清𤕤如初。历传此山为往昔蛮王岑顺屯驻之地，殁而为神，故有此异。但岑顺不知为何代人。无可稽考。